Frank Aaen (EL), 1997-12-16:
Til hr. Kim Behnke: Nu er forhåndsgodkendelse jo desværre ikke nogen garanti mod skatteplat, det viser historien.
Men ellers vil jeg sige, at hr. Kim Behnke jo har ret i, at sidst anpartscirkusset fik lov til at florere, var der ganske mange mennesker, der kom ud af det meget dårligt, tabte penge på det, måtte gå fra hus og hjem.
Sådan kan man selvfølgelig også godt frygte, at det her forslag vil ende, hvis der er nogen, der hopper på limpinden og vil gå i samme retning.
Sådan forstod jeg i hvert fald hr. Kim Behnke, og man må jo sige, at som det ligger her, må man jo gå ud fra, at Fremskridtspartiet stemmer imod forslaget, fordi der er så stor fare for, at mennesker kommer i klemme.
Jeg kan se, at der nikkes, og dermed er flertallet for forslaget i dets nuværende form altså borte.
Selv om de i dag ikke synes, at de har fået nok, så er det jo tydeligt at høre, at skattetænkerne har fået håb om en renæssance, og vi må håbe, at vi formår at blokere for det, så det her ikke bliver åbningen til, at vi igen skal have et væld af skattefiduser til at blomstre i Danmark.
Så om lovforslaget: Baggrunden er, som det er nævnt, en betænkning fra Erhvervsudvalget fra maj 1997, og det, jeg synes, er så interessant, er, og det er i modsætning til den lov, der er under behandling, at der jo i betænkningen gøres opmærksom på, at Erhvervsministeriet sammen med Skibskreditfonden har iværksat en mulighed for, at coasterejeren selv, ham, der gerne selv vil drive en coaster og ikke specielt tænker på at få en skattefidus, i Skibskreditfonden kan få ikke bare de 80 pct., han i dag kan låne, men også få fyldt yderligere op.
Jeg har forstået det sådan, at opfyldningsbeløbet kan komme helt op på 95 pct. af coasterens samlede pris, således at vedkommende bare skal stille med en egenkapital på de sidste 5 pct. Jeg vil sige, at det er den mulighed, der er i dag uden skattefidus, og det undrer mig, at alle de eksperter, der taler så meget godt om coastererhvervet og om hensynet til småskibsfarten, ikke i højere grad har været opmærksom på, at der også var denne mulighed, og at den faktisk kan udnyttes allerede i øjeblikket.
Det ville jo have fået de pågældende,
hr. Kai Dige Bach og andre,
til at gøre sig den overvejelse, hvorfor det er ikke nok, at man har løst finansieringsproblemet.
Det er jo ikke nok at løse finansieringsproblemet for coastere, og det har coastererhvervet jo selv sagt gang på gang.
Deres afgørende problem i dag er, at de ikke har noget at sejle med.
Det er coastererhvervets problem.
Det er ikke, at de ikke har skibe nok.
Det er ikke det, at de ikke kan købe sig et nyt skib.
Problemet er, at coastererhvervet er udsultet, fordi de ikke har noget at sejle med. Og hvorfor har de ikke noget at sejle med?
Det er jo, fordi det flertal, der her i Folketinget siger, at de har så stor en omsorg for coastererhvervet, jo samtidig gør alt, hvad de kan for at fjerne markedet for coasterne ved at anlægge nye motorveje og nye broer. Man har bygget en bro i to omgange og sat prisen for at køre en lastbil over den ned og ned, og på den måde har man fuldstændig fjernet muligheden for at få en god forretning ved at sejle med skib.
Man har gjort det ekstremt billigt at køre med lastbil.
Man opretholder, at lastbilen, der kommer til en havn, kan køre derned uden at betale vareafgift, uden at betale havneafgift, mens coasteren, der kommer til samme havn for at hente varerne, skal betale vareafgift og havneafgift. Der er en konkurrenceulighed, og vi taler ikke om statstilskud til coastererhvervet.
Vi taler om en konkurrenceligestilling, for i dag er det lastbilerhvervet, der i ekstrem grad modtager statssubsidier gennem billigt brændstof, gennem billige veje, gennem billig adgang til at køre over broer, hvorimod coastererhvervet stadig selv må betale omkostningerne.
Det er sådan, problemet skal stilles op.
Og de, der her i Folketinget ønsker at gøre noget for coastererhvervet, skal droppe skattetænkningen og gå ind og se, hvordan vi kan sørge for, at coasterne får noget at sejle med.
Og så længe man kun beskæftiger sig med skattetænkning i stedet for de reelle problemer for coastererhvervet, så er det, fordi man i bund og grund er ligeglad med coastererhvervet.
Det eneste, man tænker på, er, hvordan vi får nogle flere skattefiduser.
Sådan er det.
Det er rigtigt, at fordi De Konservative i dag er holdt i stramme tøjler af SF, så er der ikke den store skattespekulation på dagsordenen.
Men hver eneste gang vi har skat og erhverv ...
Er hr. Kjeld Rahbæk Møller ikke enig i, at det er normalt, at Venstre og De Konservative ved enhver given lejlighed kræver flere og flere skattelettelser for erhvervslivet?